**FURNICA SI MELCUL**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-o bună zi cu soare

Se-ntâlniră pe cărare,

O furnică mai roşcată

Şi un melc de ciocolată.

Cum furnica-i amatoare

De dulceţuri, din născare,

Vru să-l pupe pofticioasă.

Însă melcul nu se lasă,

Căci de gustul i l-ar prinde,

La pupici mi s-ar întinde

Furnicuţa cea gurmandă,

Până l-ar lăsa-n verandă,

Fără restul casei, care,

Ar fi devenit mâncare.

Însă un motiv şi scuze

Îi trebuiau, căci cu acuze

L-ar fi dojenit furnica

Cât de lungă-i ziulica,

Cum că e ursuz din fire.

Şi-ar fi dat lumii de ştire.

Hotărî atunci să-i spună

Că-i mai bine de o lună

De când cornul i se zbate

Şi că nici măcar pe spate

Nu mai poate să se culce,

Ca să-i fie somnul dulce.

Sigur este vreo problemă,

Fiindcă lumea-i pare ternă,

Clar lipsită de culoare

Şi de razele de soare.

Temătoare de vreo boală,

Chiar de-o simplă ameţeală,

Ce-ar putea s-o ia gustîndu-l,

Furnicuţa îşi luă gândul

De la pofta ce-o cuprinse,

Şi pe botu-i mic se linse

De minunea de dulceaţă

Tocmai ce-i stătea în faţă.

Şi plecînd, îşi spuse-n sine

Că oricât de tare-ţi vine

Să mănânci din ochi, se pare,

Că mai bine-ţi vezi de cale

Decât să-ţi crezi necazuri

Pentru pofte, pentru nazuri...